**MEMENTO pre nás všetkých, aj tých po nás**

Minulú sobotu obletela Slovenskom správa ako ohlušujúci blesk z jasného neba. Na seminári rozhodcov a delegátov stretnutí SsFZ, príslušníci NAKA zaistili a na vypočutie do Bratislavy odviezli spolu so zástupcami niektorých FK viac ako 20 osôb. Správa, ktorá šokovala, silno rezonovala a nemilo prekvapila. Okrem iného aj formou vykonania.

Zatiaľ nevieme čo všetko sa z uvedenej akcie vykľuje. Príčinou je podľa oficiálnych zdrojov ovplyvňovanie výsledkov a KORUPCIA! Slovo, ktoré rezonuje denno – denne v mnohých podobách a oblastiach nášho života. Bolo by naivné myslieť si, že futbal pri jeho širokom zábere (cca 2500 stretnutí za víkend) obchádza. Tá machuľa minulý víkend padla na SsFZ. To na jednej strane.

Z druhého uhla pohľadu treba vidieť, že státisíce ľudí, ktorí futbal na Slovensku riadia, hrajú, rozhodujú, hodnotia či mu drukujú, patria medzi poriadnych ľudí. Tohto koníčka si pestujú na úkor svojho času, rodiny, zdravia, neraz i vlastných peňazí. SsFZ začal priekopnícky presadzovať opatrenia v boji proti viacerým neduhom už dávnejšie, i keď akcia NAKA na našom teritóriu vyznieva opačne. Stala sa veľkým mementom. Nie však beznádejou, skepsou, rezignáciou. Bude mať dozvuky a možno aj nepríjemné riešenia. Je na nás, všetkých aktérov futbalu na strednom Slovensku, či sa z nej poučíme. Napriek všetkému čo sa udialo, rešpektujeme prezumpciu neviny, bez robenia predčasných záverov.

 Vedenie SsFZ